लुधियाना। महिला दिवस की पूर्व संध्या पर जब आधी आबादी के सम्मान के दावे जारी थे तो उसी दौरान तीन दिन पहले दुनिया आई एक मासूम की आंखों में तैरते सवालों पर सब बेबस हैं। यह मासूम समाज के लिए तमाशा बन गई है। इसी के कारण इसे ना तो अपनी खेलने-कूदने की उम्र में मां बनी बच्ची अपनाने को तैयार है तथा ना ही ननिहाल परिवार। जहां तक पिता का प्रश्न है तो उसे ढूंढने के लिए पुलिस ने कई टीमें बना दी हैं। अफसरों का दावा है कि वो शीघ्र ही कानून के शिकंजे में होगा। साफ है कि पुलिस की गिरफ्त में आने के बाद भी उसके कई सालों तक बाहर आने की संभावना नहीं है। ऐसे में सिर्फ 72 घंटे की ‘नन्हीं छांव’ को अभी अपनी बदकिस्मती का अहसास भी नहीं है।
गौर हो कि तीन दिन पहले फिरोजपुर रोड स्थित एक प्राइवेट अस्पताल में बाड़ेवाल रोड इलाके की 11 साल की एक बच्ची की डिलीवरी हुई थी। बेटी को जन्म देने के बाद उसकी हालत बिगड़ी तो अस्पताल की एंबुलेंस से उसे सिविल अस्पताल भेज दिया गया। वहां के स्टाफ ने इसके बारे में पुलिस को सूचित किया तो मामले का खुलासा हुआ। पीड़िता ने बताया कि उनके घर के पास सब्जी बेचने वाले दीपक नामक शादीशुदा व्यक्ति ने जान से मारने की धमकी देकर उससे तीन बार रेप किया था। पीड़िता बार-बार परिवार के लोगों से पेट दर्द की शिकायत करती थी। तीन पहले ज्यादा दर्द होने पर परिवार वाले उसे प्राइवेट हॉस्पिटल में लेकर आए। इसी दौरान हॉस्पिटल के बाथरूम में बच्ची ने बेटी को जन्म दिया। तेज दर्द के कारण बच्ची के चिल्लाने पर परिवार वालों ने बाथरूम मंे जााकर देखा तो मामले का खुलासा हुआ। रात में ही बच्ची और नवजात को सिविल हॉस्पिटल पहुंचा दिया गया। मंगलवार शाम तक बेटी संग पीड़िता सिविल अस्पताल में ही दाखिल थी।
खुद एक बेटी का बाप आरोपी दीपक अपनी करतूत का खुलासा होने पर फरार हो गया था। जबकि जब पीड़िता की मां से बातचीत की गई तो वह रोते हुए बोली, हमारे परिवार की पहले ही बहुत बेइज्जती हो चुकी है। हम लोगों के लिए एक तमाशा बनकर रह गए हैं। मेहनत-मजदूरी कर किसी तरह तीन बेटियों, एक बेटे को पालकर बड़ा किया। अब छोटी बेटी के साथ यह सब कुछ होने के बाद तो नई मुसीबत से घिरे हैं। बिन ब्याही मां बनी बेटी को संभालना ही मुश्किल है, उसकी बच्ची को भला कैसे साथ रखेंगे।
चाहते हुए भी इस बच्ची को कैसे अपनाएं, दिल पर पत्थर रख इसे पुलिस को सौंप देंगे। आगे क्याहोगा, हमें भी नहीं पता। इन तीन दिनों में ही हमारा जीना दुश्वार हो गया है तो उम्र भर समाज कैसे जीने देगा।
संस्था की ओर से जो भी संभव होगा किया जाएगा
अस्पताल स्टाफ के साथ ही हमारी संस्था के मेंबर तीन दिन से पीड़िता और उसकी बेटी का ख्याल रख रहे हैं। इस मामले में जो भी संभव होगा, आगे भी मदद की जाएगी। बाकी आगे कानूनी कार्रवाई को देखते हुए इस मामले में एक्शन लेंगे।
-शिवराम सरोए, प्रमुख अन्न जल सेवा ट्रस्ट
hin_Deva hin_Deva hin_Deva hin_Deva hin_Deva hin_Deva mai_Deva